
Ministru kabineta noteikumi Nr. 174
Rīgā 2023. gada 11. aprīlī (prot. Nr. 19 3. §)
Grozījumi Ministru kabineta 2021. gada 11. marta noteikumos Nr. 153 "Kārtība, kādā atļauj pieņemt militārajā dienestā un uzņemt Zemessardzē Latvijas pilsoni, kas izdarījis noziedzīgu nodarījumu"
Izdoti saskaņā ar Militārā dienesta likuma 16. panta 2.3 daļu
un Latvijas Republikas Zemessardzes likuma 14. panta sesto daļu
· Izdarīt Ministru kabineta 2021. gada 11. marta noteikumos Nr. 153 "Kārtība, kādā atļauj pieņemt militārajā dienestā un uzņemt Zemessardzē Latvijas pilsoni, kas izdarījis noziedzīgu nodarījumu" (Latvijas Vēstnesis, 2021, 50. nr.) šādus grozījumus:
· 1. Izteikt 1. punktu šādā redakcijā:
· "1. Noteikumi nosaka kārtību, kādā aizsardzības ministra izveidota komisija (turpmāk – komisija) izvērtē jautājumu par atļaujas sniegšanu:
· 1.1. tāda Latvijas pilsoņa (turpmāk – kandidāts) pieņemšanai militārajā dienestā, kurš ir izdarījis tīšu kriminālpārkāpumu, tīšu mazāk smagu noziegumu vai ir izpaudis valsts noslēpumu aiz neuzmanības un kuram sodāmība ir dzēsta vai noņemta vai pēc nolēmuma par kriminālprocesa izbeigšanu uz nereabilitējoša pamata ir pagājuši ne mazāk kā pieci gadi;
· 1.2. tāda kandidāta uzņemšanai Zemessardzē, kurš ir izdarījis tīšu kriminālpārkāpumu, tīšu mazāk smagu vai smagu noziegumu vai ir izpaudis valsts noslēpumu aiz neuzmanības un kuram sodāmība ir dzēsta vai noņemta vai pēc nolēmuma par kriminālprocesa izbeigšanu uz nereabilitējoša pamata ir pagājuši ne mazāk kā pieci gadi."
· 2. Izteikt 2. punktu šādā redakcijā:
· "2. Komisija lemj par atļaujas sniegšanu kandidāta pieņemšanai militārajā dienestā vai uzņemšanai Zemessardzē (turpmāk – pieņemšana dienestā). Komisijas sastāvu, darba organizāciju un darba nodrošināšanas kārtību nosaka aizsardzības ministrs."

